  Анжелика Тихонова корреспондент Кизнерысь школаын 1-5 пӧсьтолэзе 6-10 классъёсын дышетскись удмурт пиналъёслы «Ӝужась кизилиос» лагерь ортчиз. Отчы Алнаш, Грак но Кизнер ёросъёсысь дышетскисьёс пыриськизы. Со сярысь ивортодэтъя «Удмуртия» агентстволэн корреспондентэзлы лагерез радъясь, Кизнер ёросысь Вуж Бӧдья гуртысь школаысь кивалтӥсьлэн визьнодан ужъя воштӥсез Елена Маркова вераз. Лагерь куинетӥзэ ортчиз ини. Туэ отчы 25 пиналъёс пыриськизы. Милям со лагерьмылэн ужпумез – гуртысь пиналъёслы, соос кадь ик гурт школаез йылпумъяса, дано адями луыны луэ шуыса возьматон Елена Маркова, лагерез радъясьЛагере люкаськем пиналъёслы элькунысьтымы пӧртэм удысъёсысь дано адямиосын пумиськонъёс, мастер-классъёс ортчытъязы. Туэ пиналъёс удмурт йӧскалык театрысь артистъёсын Максим Князевен но Константин Никитинэн тодматскизы. Соос пиналъёслы удмурт кыллэн кулэлыкез, солэн улоназы юрттэмез, асьсэос сярысь веразы, мастер-класс ортчытӥзы. Озьы ик лагере «Шунды» огазеяськонлэн тӧроез Алина Чернова но ёзчиосыз вуылӥзы, Дэри ёросысь Санкт-Петербургын мунё театрысь артистлы дышетскись Илья Акулов, егит кылбурчи, кырӟанъёс гожъясь Мария Даниц. Ваньзы соос пиналъёслы ортчем сюрессы сярысь, удмурт кыллэн улоназы интыез сярысь мадизы, мастер-классъёс нуизы. Елена Марковалэн кылъёсызъя, таӵе пумиськонъёслы луыса пиналъёс удмурт кыллэсь кулэлыксэ валало, азьланяз асьсэлы ужпум пукто. Нош со сяна куспазы эшъясько. Тодэ вайытом, кемалась ик ӧвӧл Татарстанын удмурт егитъёслы «БиГерд» форум ортчиз. Нош али Удмуртиын «Шундыкар» лагере сюрон понна куриськонъёсты куто.  Тегъёс: Дышетон Кизнер Удмуртия пиналъёс удмуртъёс шутэтскон  